Den nye regering arbejder på nye regler om såkaldt logning - registrering - af vores alle sammens aktivitet på internettet.

Fra første dag i arbejdstøjet kommer den nyudnævnte justitsminister Søren Pape Poulsen (K) til at arbejde mod sin egen politik.

For når det fremgår af regeringsgrundlaget, at den nye VLAK-regering vil arbejde på at indføre nye regler for den såkaldte logning af danskernes aktivitet på nettet, stemmer det ikke overens med den holdning, Søren Pape Poulsen har haft som formand for Det Konservative Folkeparti.

Han har nemlig før udtrykt sin modstand af logning. I en pressemeddelelse fra februar i år skriver Søren Pape Poulsen således:

Kampen mod enkelte menneskers dumhed retfærdiggør ikke, at vi alle skal registreres Søren Pape Poulsen i februar 2016

- Vi skal målrettet og med alle midler gå efter alle, der udgør en potentiel trussel mod danskerne - om nødvendigt også med øget overvågning - men det skal være målrettet og efter dommerkendelse (...) Kampen mod enkelte menneskers dumhed retfærdiggør ikke, at vi alle skal registreres.

På side 47 i det nye regeringsgrundlag står der imidlertid følgende:

- Politiet skal have effektive og moderne efterforskningsredskaber, så den kan bekæmpe kriminalitet og beskytte os alle. Regeringen vil derfor i begyndelsen af 2017 fremlægge nye regler om logning, der målrettet skal styrke politiets muligheder for at opklare kriminalitet, og som ikke vil pålægge telebranchen for mange byrder.

Det arbejde bliver nu pålagt den nye justitsminister.

TV 2 har forsøgt at få en kommentar fra Søren Pape Poulsen, men det har endnu ikke været muligt.

EL: Logning er penge ud af vinduet

Logning har før været på ministerbordet, og politiet fik i 2007 også mulighed for at masseovervåge danskerne. Det satte EU-domstolen dog en stopper for i 2014, da den erklærede det europæiske - og dermed også danske - logningsdirektiv for ulovligt.

- Teleselskaberne har vurderet, at det fra 2007 til 2014 har kostet dem 500 millioner kroner, uden det har været et værktøj, politiet har kunne bruge, så det er penge ud af vinduet, siger Enhedslistens retsordfører, Rune Lund.

Det er en overvågning, som er dybt ubehagelig og i strid med vores grundlæggende frihedsrettigheder Rune Lund, retsordfører, Enhedslisten

Han mener, det kun bør være muligt for politiet at få adgang til danskernes oplysninger, når der foreligger en konkret mistanke.

- Selve ideen om den logning regeringen vil indføre nu - på trods af det Konservative Folkeparti og Liberal Alliance har været store modstandere af masseovervågning - er en overvågning, som er dybt ubehagelig og i strid med vores grundlæggende frihedsrettigheder.

Direktør i tænketanken Justitia, Jacob Mchangama, mener, logning i Danmark kun bør ramme folk, der er mistænkt for at gøre noget ulovligt.

Direktør for tænketanken Justitia, Jacob Mchangama, følger også lovforberedelser tæt. Han mener, masseovervågning sjældent er det mest effektive skridt at tage.

- Vi foreslår, man laver en model, hvor man kun logger data om personer, som man mener er radikaliserede eller med i terrormiljøer og give adgang til det, fremfor man kan få tele- og internetdata om alle danskere inklusiv børn på otte og ti år, der bruger deres telefoner, siger han til TV 2.

En hel række af indgreb i danskernes frihedsrettigheder

Det er ikke kun overvågning, skiftende regeringer har indført for at komme terroren til livs.

Flere andre lovændringer har ifølge en opgørelse fra tænketanken Justitia gjort indgreb i vores grundlovssikrede rettigheder. Få hele overblikket i tidslinjen herunder.

Se med onsdag eftermiddag klokken 14.30 på TV 2 NEWS, hvor Jens Gaardbo tager 'Tilbage til breaking NEWS' og ser på den danske terrorbekæmpelse.